Γνωμοδότηση για την πρόταση κανονισμού (ΕΚ) του Συμβουλίου για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά

(96/C 82/07)

Στις 17 Νοεμβρίου 1995, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Ένωσης, το Συμβούλιο αποφάσισε να ζητήση γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 30 Νοεμβρίου 1995 (εισηγητής: ο κ. Bento Gonηalves).

Κατά την 331η σύνοδο ολομέλειας της 20ής και 21ης Δεκεμβρίου 1995 (συνεδρίαση της 20ής Δεκεμβρίου 1995), η Οικονομική και Κοινωνική Επιτροπή υιοθέτησε με μεγάλη πλειοψηφία, 22 ψήφους κατά και 15 αποχές την ακόλουθη γνωμοδότηση.

1. Η ΟΚΕ κρίνει ότι η πρόταση της Επιτροπής αντιμετωπίζει με τελείως ανομοιογενή τρόπο το ζήτημα των μεταποιημένων προϊόντων με βάση τα οπωροκηπευτικά. Πράγματι, για τα προϊόντα που αποτελούν το στόχο της ενίσχυσης προτείνονται τρία διαφορετικά συστήματα: ποσόστωση στη βιομηχανία για τις τομάτες, όριο εγγύησης για το αχλάδι και τα ροδάκινα και ενίσχυση της καλλιέργειας της σταφίδας.

2. Επίσης, η ΟΚΕ τμήμα εκφράζει τη λύπη της για την απουσία ειδικής πρότασης για τη μεταποίηση των εσπεριδοειδών και φρονεί ότι η Επιτροπή θα πρέπει να υποβάλει πρόταση για τα προϊόντα αυτά το συντομότερο δυνατόν.

3. Λαμβάνοντας υπόψη την εξέλιξη της παραγωγής στην Ευρωπαϊκή Ένωση, καθώς και την κατάσταση του διεθνούς ανταγωνισμού, η ΟΚΕ θεωρεί σκόπιμο να ενταχθούν τα βερύκοκκα και τα σπαράγγια στο Παράρτημα Ι του προτεινόμενου Κανονισμού.

4. Το τμήμα πιστεύει ότι όλα τα κατώτερα όρια και οι ποσοστώσεις πρέπει να αυξηθούν ενόψει της κατανάλωσης των τριών νέων κρατών μελών, σε συνάρτηση με την αύξηση της παγκόσμιας κατανάλωσης.

5. Λαμβάνοντας υπόψη τα ποικίλα προβλήματα και τις ιδιαιτερότητες των διαφόρων κρατών μελών και της Επιτροπής, καθώς και τις υπάρχουσες αποκλίσεις όσον αφορά τις ποσοστώσεις μεταποιημένων τοματών, η ΟΚΕ θεωρεί απαραίτητη την αναζήτηση συμβιβαστικής λύσης ώστε:

- να μην παρουσιάζονται απώλειες στην ποσόστωση συνολικής μεταποίησης σε όλη την Ευρωπαϊκή Ένωση,

- να μη ζημιώνεται κανένα κράτος μέλος από την κατανομή των ποσοστώσεων.

6. Για το σκοπό αυτό, η ΟΚΕ συνιστά το Συμβούλιο και η Επιτροπή να λάβουν υπόψη τις ακόλουθες προτάσεις και δυνατότητες:

6.1. Η ετήσια ποσόστωση της μεταποιημένης τομάτας πρέπει να αυξηθεί τουλάχιστον κατά την ποσότητα που αντιστοιχεί στην κατανάλωση των τριών νέων κρατών μελών και στην αύξηση της παγκόσμιας κατανάλωσης, ώστε να προσεγγίσει την ποσότητα των 7 600 000 τόννων νωπής τομάτας.

6.2. Η ποσόστωση αυτή, όπως αυξήθηκε, θα πρέπει να αποτελέσει το κοινοτικό όριο, και να συνοδεύεται από την επιβολή κυρώσεων, σε περίπτωση υπέρβασης, που θα επιβάλλονται μόνον στο υπεύθυνο για την υπέρβαση κράτος μέλος.

6.3. Θα πρέπει να θεσπισθεί σύστημα αντιστάθμισης ούτως ώστε, όταν ένα κράτος μέλος δεν καλύπτει την καθορισθείσα παραγωγή, η διαφορά να μπορεί να χρησιμοποιείται από άλλο κράτος μέλος. Για να εξασφαλισθεί η επίτευξη του στόχου της 1ης παύλας του σημείου 5, η μη χρησιμοποιηθείσα διαφορά κατά την αυτή εσοδεία θα μπορεί να μεταφέρεται για την επόμενη εσοδεία και να κατανέμεται μεταξύ των κρατών μελών κατ`αναλογία των αρχικών τους ποσοστώσεων.

6.3.1. Γενικά, η συνολική κοινοτική ποσόστωση πρέπει να κατανέμεται ανά κράτος μέλος σε συνάρτηση με τη μέση παραγωγή των τριών τελευταίων ετών, οι εσοδείες των οποίων χαρακτηρίζονταν από κανονικές συνθήκες.

6.3.1.1. Παρά τα προαναφερθέντα και λαμβάνοντας υπόψη τις σοβαρές ζημίες λόγω απώλειας ποσόστωσης που το σύστημα αυτό ενδέχεται να προκαλέσει σε ορισμένα κράτη μέλη, η ΟΚΕ φρονεί ότι θα πρέπει να διατηρηθεί σε αυτά, προσωρινά και κατά το μεταβατικό στάδιο, το δικαίωμα διατήρησης της υφιστάμενης ποσόστωσης. Μετά την πάροδο της προς καθορισμό μεταβατικής περιόδου, η Επιτροπή θα καταρτίσει, σύμφωνα με αντικειμενικά και ενδεδειγμένα κριτήρια, μία πρόταση ρύθμισης της ποσόστωσης σε συνάρτηση με την κατάσταση της παραγωγής και της βιομηχανίας του θιγόμενου κράτους μέλους, που θα υπολογίζεται σύμφωνα με τα οριζόμενα στο σημείο 6.3.1 της παρούσας γνωμοδότησης.

7. Η ΟΚΕ εφιστά την προσοχή στην ανάγκη διασφάλισης της κοινοτικής παραγωγής στις εμπορικές συμφωνίες με τρίτες χώρες προκειμένου να αποφευχθούν καταστροφικές συνέπειες για την ευρωπαϊκή γεωργία.

Βρυξέλλες, 20 Δεκεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες απορρίφθηκαν κατά τη συζήτηση.

Σημείο 3

Να διαγραφεί.

Αιτιολογία

Είναι αντίθετο προς το συνολικό στόχο της μεταρρύθμισης της ΚΓΠ να προστεθούν στον κατάλογο των επιδοτούμενων προϊόντων επιπλέον προϊόντα. Η Επιτροπή έχει επανειλημμένως εξηγήσει για ποιόν λόγο δεν είναι δυνατόν, και δεν πρέπει, να προστεθούν επιπλέον προϊόντα.

Αποτέλεσμα της ψηφοφορίας

Ψήφοι υπέρ: 41, ψήφοι κατά: 66, αποχές: 7.

Σημείο 6.1

Να διαγραφεί.

Αιτιολογία

Η παράγραφος αυτή στηρίζεται σε παρανόηση. Οι σχετικές ποσοστώσεις δεν έχουν ουδεμία σχέση με την κατανάλωση στα νέα κράτη μέλη. Οι ποσοστώσεις αυτές γίνονται αιτία να λάβουν οι παραγωγοί επιπλέον επιδοτήσεις για την παραγωγή τους. Ωστόσο, τα νέα κράτη μέλη δεν παράγουν μεταποιημένες τομάτες. Άρα, μία αύξηση των ποσοστώσεων δεν θα ευνοούσε τα νέα κράτη μέλη, παρά θα τα υποχρέωνε να συμβάλουν στο επιπλέον κόστος που θα προέκυπτε.

Αποτέλεσμα της ψηφοφορίας

Ψήφοι υπέρ: 46, ψήφοι κατά: 63, αποχές: 10.